**Petržalka opäť pozýva dobrovoľníkov na výjazdové darovanie krvi. Prihlásiť vopred sa môžu do 3. mája**

*Začiatkom mája sa uskutoční už 18. ročník Petržalskej kvapky krvi. Na darcov čaká ďakovný list od starostu, občerstvenie, malý darček a najmä skvelý pocit, ktorý pomáha zachraňovať životy.*

Darovanie krvi je prospešným a jednoduchým humánnym činom, ktorým môže zdravý človek pomôcť obetiam úrazov či nehôd, pacientom liečiacim sa na leukémiu alebo iné ochorenia krvných buniek.

Svoje o tom vie aj najväčšia mestská časť, ktorá v spolupráci s Národnou transfúznou stanicou SR už tradične organizuje dobrovoľné darovanie krvi pod názvom **Petržalská kvapka krvi**.

V roku 2022 sa uskutoční, ak obvykle, v Dennom centre seniorov na Osuského ulici v Petržalke, a to už 5. mája. Potrebná je však registrácia vopred telefonicky alebo e-mailom najneskôr do 3. mája.

**Pomáhajú už 18 rokov**

Od zavedenia jedného z najobľúbenejších podujatí Petržalčanov si transfúzna stanica odniesla stovky litrov krvi pre tých, ktorí to najviac potrebujú.

*„Kvôli pandémii sme, žiaľ, posledné dva roky túto peknú akciu zorganizovať nemohli. O to viac a radi ale privítame darcov na tohtoročnej kvapke krvi, na ktorú sa zatiaľ prihlásilo viac ako 40 záujemcov,“* hovorí Marcela Zacharová, vedúca oddelenia sociálnych vecí miestneho úradu, ktoré už v poradí 18. ročník podujatia zastrešuje.

Ďalších záujemcov však upozorňuje na to, že nie u každého je darovanie krvi možné.

*„V prípade, že človek nespĺňa* [*základné kritériá na darovanie krvi*](https://www.ntssr.sk/o-darovani-krvi/predtym-ako-darujete-svoju-krv)*, alebo vstupná prehliadka na mieste preukáže nízku hladinu hemoglobínu či nízky tlak, členovia transfúznej služby mu z bezpečnostných dôvodov krv neodoberú,“* dodáva s tým, že záujemcovia z radov prvodarcov sú teda vítaní tiež.

**Rýchla registrácia na diaľku**

Najbližšia Petržalská kvapka krvi sa uskutoční **vo štvrtok 5. mája od 08:00 do 11:30 v Dennom centre seniorov na Osuského 3 v Petržalke**. Možnosť prihlásiť sa je stále otvorená.

Záujemcovia tak môžu urobiť **najneskôr do utorka 3. mája** **2022** prostredníctvom e-mailovej adresy **socialne@petrzalka.sk** alebo na telefónnych číslach **0947 487 069** a **0947 487 065**.

Okrem skvelého pocitu zachraňujúceho životy dostane každý darca aj malý darček a ďakovný list od starostu Petržalky Jána Hrčku.

*„Ste inšpiráciou pre nás všetkých a v mene petržalskej samosprávy vám vopred ďakujem, že nie ste ľahostajní k osudom iných a svojmu okoliu,“* uzatvára šéf najľudnatejšej mestskej časti Slovenska.

Pre darcov bude v priebehu trvania akcie zabezpečený aj pitný režim a malé občerstvenie.